Forældre til børn fra Aabybro Skoles specialklasser raser over, at børnene blev sendt på udflugt den dag, Kronprinsesse Mary indviede den nye skole.

Der var for nylig fornemt besøg i Aabybro i Jammerbugt Kommune, da byens nye skole torsdag den 15 september blev indviet af selveste Kronprinsesse Mary. Her hilste Mary blandt andet på skolens elever og hørte på børnenes fællessang, inden hun løftede sløret for et kunstværk, der skal pryde skolen.

Men det var ikke alle, der fik lov til at deltage i festlighederne, for nogle af skolens specialklasser var samme dag på tur.

Vrede forældre

Det får nu forældre til børn i de nævnte specialklasser på Aabybro Skole til at kalde det for diskrimination, når skolens ledelse vælger helt bestemt at sende flere af børnene på udflugt på den store dag,

- Det er at diskriminere dem, og de bliver valgt fra på en rigtig grov måde, siger Natasja Brämer Tulstrup Holm, der er forælder til et af de børn på Aabybro Skole, som altså ikke fik lov at møde Kronprinsesse Mary forleden.

- Det er som om, børnene opleves som meget mærkelige, og som om, de ikke hører til på den skole, siger Natasja Brämer Tulstrup Holm,

Bedst ikke at deltage

At nogle børn ikke var med til den officielle indvielsesceremoni, skyldes ifølge skolen, at fagfolk havde vurderet, at det ikke ville være til børnenes bedste at deltage.

- Jeg er ked af at høre, at det er sådan forældre oplever det. Den måde, det har været tænkt fra skolens side, har været direkte modsat, nemlig en inkluderende proces ved at møde børnene med de behov, de har. Vores hensigt har været det stik modsatte og på ingen måde at ekskludere dem, forklarer Kristina Fooken Jensen, skoleleder på Aabybro Skole.